[pic] | EURÓPAI BIZOTTSÁG |

Brüsszel, 2009.12.17.

COM(2009)704 végleges

2009/0189 (NLE)

Javaslat:

A TANÁCS HATÁROZATA

az Európai Unió, valamint az Izlandi Köztársaság és a Norvég Királyság közötti, az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazásáról szóló megállapodás megkötéséről

INDOKOLÁS

A JAVASLAT HÁTTERE

A megállapodás [HL L 26., 2004.1.29.] célja a büntetőügyekben folytatott igazságügyi együttműködés javítása az Európai Unió tagállamai, valamint Izland és Norvégia között az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek Izlandra és Norvégiára történő alkalmazása révén.

A kölcsönös bűnügyi jogsegélyről szóló, 2000. május 29-i egyezmény célja, hogy ösztönözze és korszerűbbé tegye az igazságügyi, rendőri és vámhatóságok közötti együttműködést a kölcsönös bűnügyi jogsegélyről szóló 1959. évi Európa tanácsi egyezmény és 1978. évi jegyzőkönyve, a Schengeni Megállapodás végrehajtásáról szóló 1990. évi egyezmény, valamint az 1962. évi Benelux szerződés rendelkezéseinek kiegészítése és alkalmazásuk megkönnyítése révén.

Az egyezményt a Tanács által az Európai Unióról szóló szerződés [HL C 326., 2001.11.21.] 34. cikkének megfelelően létrehozott jegyzőkönyv egészíti ki, amely általános jelleggel a bűnözés elleni, különösen pedig a szervezett bűnözés elleni küzdelem érdekében kiegészítő intézkedéseket tartalmaz, mint például a banki tranzakciókkal kapcsolatos információk iránti kérelmeket.

Az Európai Unió, valamint az Izlandi Köztársaság és a Norvég Királyság közötti, az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazásáról szóló megállapodás aláírására a Tanács az Európai Unióról szóló szerződés 24. és 38. cikke alapján hozott 2003. december 17-i határozatában adott felhatalmazást.

A megállapodást még nem kötötték meg és az még nem lépett hatályba.

A Lisszaboni Szerződés 2009. december 1-i hatálybalépésével az Európai Unió által ennek érdekében követendő eljárásokat az Európai Unió működéséről szóló szerződés 218. cikke szabályozza.

A megállapodást már hat évvel ezelőtt aláírták, ezért azt a lehető leghamarabb meg kellene kötni.

Az Európai Unió működéséről szóló szerződés 218. cikke (6) bekezdésének a) pontja szerint a rendes jogalkotási eljárás alkalmazási körébe tartozó területekre vonatkozó megállapodások megkötéséről a Tanács az Európai Parlament egyetértését követően fogad el határozatot.

A Bizottság ezért azt javasolja a Tanácsnak, hogy az Európai Parlament egyetértését követően fogadjon el határozatot az Európai Unió, valamint az Izlandi Köztársaság és a Norvég Királyság közötti, az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazásáról szóló megállapodás megkötéséről.

2009/0189 (NLE)

Javaslat:

A TANÁCS HATÁROZATA

az Európai Unió, valamint az Izlandi Köztársaság és a Norvég Királyság közötti, az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazásáról szóló megállapodás megkötéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 82. cikke (1) bekezdésének d) pontjára, összefüggésben a 218. cikke (6) bekezdésének a) pontjával,

tekintettel a Bizottság javaslatára,

tekintettel az Európai Parlament egyetértésére,

mivel:

1. 2002. december 19-én a Tanács felhatalmazta a Tanács elnökségét, hogy – a Bizottság támogatásával – kezdje meg a tárgyalásokat az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazása érdekében.

2. A 2003. december 17-i 2004/79/EK tanácsi határozatnak megfelelően az Európai Unió, valamint az Izlandi Köztársaság és a Norvég Királyság közötti, az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazásáról szóló megállapodást – annak egy későbbi időpontban történő megkötésére figyelemmel –… -án/-én aláírták.

3. A megállapodást még nem kötötték meg. A Lisszaboni Szerződés 2009. december 1-i hatálybalépésével az Európai Unió által ennek érdekében követendő eljárásokat az Európai Unió működéséről szóló szerződés 218. cikke szabályozza.

4. A megállapodást meg kell kötni.

5. [Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 3. cikkének megfelelően az Egyesült Királyság és Írország bejelentette, hogy részt kíván venni e határozat elfogadásában.]

6. Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikkének megfelelően Dánia nem vesz részt e határozat elfogadásában, és a megállapodás rá nem kötelező, illetve nem alkalmazandó,

ELFOGADTA EZT A HATÁROZATOT:

1. cikk

Az Európai Unió, valamint az Izlandi Köztársaság és a Norvég Királyság közötti, az Európai Unió tagállamai között 2000. május 29-én létrejött kölcsönös bűnügyi jogsegélyegyezmény és az ahhoz csatolt 2001. évi jegyzőkönyv bizonyos rendelkezéseinek alkalmazásáról szóló megállapodást[1] megkötik.

A megkötendő megállapodás szövege e határozat mellékletét képezi.

2. cikk

A Tanács elnöke kijelöli a megállapodás 6. cikke (1) bekezdésében meghatározott értesítést az Európai Unió nevében annak érdekében elvégezni jogosult személyt, hogy kifejezze, az Európai Unió a megállapodást magára nézve jogilag kötelező erejűnek ismeri el.

3. cikk

Ez a határozat az elfogadása napján lép hatályba. Ezt a határozatot az Európai Unió Hivatalos Lapjában ki kell hirdetni.

A megállapodás hatálybalépésének időpontját az Európai Unió Hivatalos Lapjában közzé kell tenni.

Kelt Brüsszelben,

a Tanács részéről

az elnök

[1] HL L 26., 2004.1.29., 3. o.